b'\n_START_ARTICLE_\nMagnetostrikcija\n_START_PARAGRAPH_\nMagnetostrikcija (lat. magnes, genitiv magnetis\xc2\xa0<\xc2\xa0gr\xc4\x8d. \xce\x9c\xce\xb1\xce\xb3\xce\xbd\xe1\xbf\x86\xcf\x84\xc4\xb1\xcf\x82 \xce\xbb\xce\xaf\xcf\x91\xce\xbf\xcf\x82: kamen iz Magnezije\xc2\xa0+\xc2\xa0kasnolat. strictio: stezanje) je pojava pri kojoj se mijenja duljina tijela na\xc4\x8dinjenih od feromagneti\xc4\x8dnih materijala pod utjecajem magnetskoga polja. Te\xc5\xbenja potkovastoga tijela od feromagneti\xc4\x8dnoga materijala da se u longitudinalnom magnetskom polju ispravi tako\xc4\x91er se pripisuje toj pojavi. Uzrok je magnetostrikcije promjena kristalne re\xc5\xa1etke feromagneti\xc4\x8dnoga materijala pod utjecajem magnetskoga polja, jer se njezini dijelovi nastoje postaviti u smjeru magnetskoga polja. Pojava magnetostrikcije iskori\xc5\xa1tena je u tehnici za produkciju zvu\xc4\x8dnih valova visoke frekvencije (ultrazvuk) i velikih amplituda s pomo\xc4\x87u magnetostrikcijskih rezonatora. _NEWLINE_Magnetostrikcija je odgovorna za zvuk kojega proizvode transformatori i drugi ure\xc4\x91aji sa \xc5\xbeeljeznim jezgrama koji rade na izmjeni\xc4\x8dnu struju. To je sli\xc4\x8dna pojava piezoelektri\xc4\x8dnom efektu. Fizikalne pojave promjene mehani\xc4\x8dkih svojstava ili geometrijskog oblika pod djelovanjem magnetskog polja nazivaju se izravnim magnetomehani\xc4\x8dkim u\xc4\x8dincima, a pojave kad se mehani\xc4\x8dkim naprezanjem mijenja magnetizacija uzorka nazivaju se inverznim magnetomehani\xc4\x8dkim u\xc4\x8dincima.\n_START_SECTION_\nPovijest\n_START_PARAGRAPH_\nPrvi magnetomehani\xc4\x8dki u\xc4\x8dinak otkrio je 1842. Joule, ali ga nije znao teorijski objasniti. Nazvan je Jouleovim u\xc4\x8dinkom ili longitudinalnom magnetostrikcijom. Zaklju\xc4\x8dio je da o materijalu od kojeg je \xc5\xa1tap napravljen ovisi da li \xc4\x87e do\xc4\x87i do produljenje (pozitivna magnetostrikcija ili dilatacija) ili skra\xc4\x87enje (negativna magnetostrikcija ili kontrakcije). Smjer promjena duljine ne ovisi o smjeru magnetskog polja, a veli\xc4\x8dina promjene je funkcija jakosti magnetskog polja. Joule je otkrio i transverzalnu magnetostrikciju. \xc4\x8cak je otkrio da se u longitudinalnom smjeru zbija dilatacija (\xc5\xa1irenje) kad je u transverzalnom smjeru kontrakcija (skupljanje). Tre\xc4\x87i magnetomehani\xc4\x8dki u\xc4\x8dinak je volumna magnetostrikcija. Feromagnetska kugla u magnetskom polju pokazuje tendenciju smanjenja volumena i pove\xc4\x87anja promjera u smjeru polja, a u\xc4\x8dinak je nazvan form-u\xc4\x8dinkom. Ostali magnetomehani\xc4\x8dki u\xc4\x8dinci su promjene longitudinalne i transverzalne magnetostrikcije. _NEWLINE_Joule je uspio pokazati da se \xc5\xbeeljezni \xc5\xa1tap produ\xc5\xbeuje u magnetskom polju male jakosti, da s porastom jakosti polja produ\xc5\xbeeci postaju sve kra\xc4\x87i i kona\xc4\x8dno i\xc5\xa1\xc4\x8deznu. Pove\xc4\x87ava li se polje i dalje, \xc5\xbeeljezni \xc5\xa1tap se po\xc4\x8dinje skra\xc4\x87ivati. Nikal-kobalt pokazuje istu pojavu, ali suprotnog predznaka. Kod magnetostrikcije se javlja histereza. Nanesu li se na apscisu koordinatnog sustava jakosti magnetskog polja H, a na ordinatu relativna produljenja, onda \xc4\x87e kod jedne cikli\xc4\x8dke magnetizacije magnetostrikcija opisati leptirastu krivulju zvanu magnetostrikcijskom histerezom. Kad bi magnetostrikcija bila ovisna o smjeru magnetskog polja, njena histereza imala bi oblik sli\xc4\x8dan histerezi magnetske indukcije ili magnetizacije._NEWLINE_1858. je Gustav Wiedemann otkrio pojavu mehani\xc4\x8dkog uvijanja (torzije) duge feromagnetske \xc5\xbeice kroz koju proti\xc4\x8de elektri\xc4\x8dna struja, na mjestu djelovanja aksijalnog magnetskog polja (stalni ili permanentni magnet). Ta se pojava naziva Wiedemannov efekt. Mehani\xc4\x8dki utjecaj na magnetostriktivni materijal koji izaziva promjenu magnetskih svojstava (permeabilnosti) naziva se Villari efekt.\n_START_SECTION_\nPrimjena\n_START_PARAGRAPH_\nMagnetostrikcija je prvo iskori\xc5\xa1tena za dobivanje ultrazvuka. Ultrazvuk se ranije dobivao samo titranjem nekih piezoelektri\xc4\x8dnih kristala, npr. kvarca, pobu\xc4\x91ivanih elektroni\xc4\x8dkim oscilatorima. Nedostatak kvarcnih izvora je da ne mogu titrati velikim amplitudama, jer se kristal mo\xc5\xbee razoriti. Uz to, frekvencija ultrazvuka ovisi o dimenzijama kristala. Izme\xc4\x91u mnogih primjena ultrazvuka proizvedenog magnetostrikcijom, mo\xc5\xbee se istaknuti sonar, s pomo\xc4\x87u kojeg se mogu otkrivati predmeti pod morem, mjeriti dubina, otkrivati jata riba i dr._NEWLINE_U laboratorijima za istra\xc5\xbeivanje poluvodi\xc4\x8da su ure\xc4\x91aji za magnetostriktivno rezanje i bu\xc5\xa1enje nezamjenjivo pomagalo. Analogno bimetalima sastavljenim iz dva metala razli\xc4\x8ditih toplinskih koeficijenata rastezanja, mogu se sastaviti i bimetali iz materijala razli\xc4\x8ditih magnetostrikcija. Narinuv\xc5\xa1i magnetsko polje do\xc4\x87i \xc4\x87e do razli\xc4\x8dite promjene u duljini komponenti bimetala. Mala razlika u duljini komponenti izazvat \xc4\x87e znatnu promjenu kod oblika bimetala._NEWLINE_Zanimljiva je i primjena u tzv. zamkama za pam\xc4\x87enje elektroni\xc4\x8dkih ra\xc4\x8dunala. Bitan dio im je magnetostriktivni vod \xe2\x80\x93 duga\xc4\x8dka \xc5\xbeica od nikla, koja na svakom kraju nosi po jednu specijalno gra\xc4\x91enu zavojnicu. Pusti li se u jednu zavojnicu elektri\xc4\x8dni impuls, nastalo magnetsko polje izazvat \xc4\x87e na \xc5\xbeici od nikla magnetostriktivnu deformaciju, koja se du\xc5\xbe \xc5\xbeice pomi\xc4\x8de longitudinalni valom. Kad val stigne do druge zavojnice, inducira se u njoj inverznim u\xc4\x8dinkom impuls obrnutog smjera._NEWLINE_S pomo\xc4\x87u magnetostriktivnog lemila, aluminij se mo\xc5\xbee lemiti bez tih pote\xc5\xa1ko\xc4\x87a. Vru\xc4\x87i se dio lemila, kojim se lemljivi predmet grije, podvrgava vrlo brzom magnetostriktivnom titranju. Pod takvim se uvjetima na mjestu dodira ne mo\xc5\xbee stvoriti kompaktni sloj oksida i ni\xc5\xa1ta ne sprije\xc4\x8dava dobro prianjanje legure._NEWLINE_S pomo\xc4\x87u magnetostrikcije mo\xc5\xbee se mjeriti debljina stijena ili tra\xc5\xbeiti defeke u zidovima (kontrola bez razaranja)._NEWLINE_Magnetostriktivni dava\xc4\x8di pomaka uz pomo\xc4\x87 Villari efekta se koriste za otkrivanje i snimanje zvu\xc4\x8dnog vala, koji se koristi za mjerenje pomaka. Na taj na\xc4\x8din se mo\xc5\xbee mjeriti: pomak klipa servomotra turbinskog kola (hidroelektrana), pomak leptirastih zatvara\xc4\x8da (hidroelektrana), kontrola dimenzija pri proizvodnji, pozicija u hidrauli\xc4\x8dkim cilindrima, oscilacije osovine, deformacije itd.'